**ПРОЕКТ!**

**ЗАКОН ЗА ИЗМЕНЕНИЕ И ДОПЪЛНЕНИЕ НА**

**ЗАКОН ЗА ЕЛЕКТРОННИТЕ СЪОБЩЕНИЯ**

(обн., ДВ, бр. 41 от 2007 г.; изм., бр. 109 от 2007 г., бр. 36, 43 и 69 от 2008 г., бр. 17, 35, 37 и 42 от 2009 г., Решение № 3 на Конституционния съд от 2009 г. – бр. 45 от 2009 г.; изм., бр. 82, 89 и 93 от 2009 г., бр. 12, 17, 27 и 97 от 2010 г., бр. 105 от 2011 г., бр. 38, 44 и 82 от 2012 г., бр. 15, 27, 28, 52, 66 и 70 от 2013 г., бр. 11, 53, 61 и 98 от 2014 г., бр. 14 от 2015 г.; Решение № 2 на Конституционния съд от 2015 г. – бр. 23 от 2015 г.; изм., бр. 24, 29, 61 и 79 от 2015 г., бр. 50, 95, 97 и 103 от 2016 г., бр. 58, 85 и 101 от 2017 г., бр. 7, 21, 28, 77 и 94 от 2018 г., бр. 17, 47, 74, 94 и 100 от 2019 г., бр. 28, 51, 62, 69 от 2020 г.; Решение № 15 на Конституционния съд от 2020 г. – бр. 101 от 2020 г.; изм., бр. 105 от 2020 г., бр. 20 от 2021 г., бр. 15 и 32 от 2022 г. и бр. 58 от 2023 г.)

**§ 1.** В чл. 1 се създава ал. 3:

„(3) Този закон урежда правомощията на органите , компетентни да осъществяват надзор над дейността на доставчиците на посреднически услуги за спазването на Регламент (ЕС) 2022/2065 на Европейския парламент и на Съвета от 19 октомври 2022 година относно единния пазар на цифрови услуги и за изменение на Директива 2000/31/ЕО (Акт за цифровите услуги) (ОВ, L 277/41 от 27 октомври 2022 г.), наричан по-нататък „Регламент (ЕС) 2022/2065“, и правомощията на Комисията за регулиране на съобщенията като Координатор за цифровите услуги по смисъла на регламента.

**§ 2.** В чл. 2 след думата „съобщения“ се поставя запетая и се добавя „доколкото в него не е установено друго.“

**§ 3.** В чл. 10, ал. 1 думите „Министерството на икономиката“ се заменят с „Министерство на икономиката и индустрията, Министерство на иновациите и растежа“.

**§ 4.** Наименованието на глава четвърта се изменя така: „Регулиране на електронните съобщения. Дейности по прилагане на Регламент (ЕС) 2022/2065.“

**§ 5**. В чл. 21 се създава ал. 6:

„(6) Комисията:

1. осъществява надзор върху дейността на доставчиците на посреднически услуги, съгласно Регламент (ЕС) 2022/2065, с изключение на тези, които предоставят услуги на платформи за споделяне на видеоклипове по смисъла на чл. 2, ал. 6 от Закона за радиото и телевизията, за изпълнение на задълженията им по Регламент (ЕС) 2022/2065;
2. контролира изпълнението на чл. 25 и 27 от Регламент (ЕС) 2022/2065 от всички доставчици на посреднически услуги на информационното общество;
3. изпълнява функциите на Координатор за цифровите услуги.“

**§ 6.** В чл. 23, ал. 1 след думите „удостоверителни услуги“ се поставя запетая и се добавя „както и в областта на посредническите услуги по смисъла на Регламент (ЕС) 2022/2065“.

**§ 7.** Създава се чл. 28а:

„**Чл. 28а** (1) Към комисията се създава обществен съвет по цифровите услуги, който подпомага изпълнението на функциите ѝ.

(2) Комисията определя с решение ръководителя и състава на обществения съвет по ал. 1, реда за работата му и неговите задачи.

(3) Комисията води публичен регистър за прозрачност, който включва:

1. данни за проведените заседания на съвета по ал. 1 и изразените мнения;

2. данни за срещи на членове на комисията с лица, осъществяващи дейност по регламента“.

**§ 8.** В чл. 30, ал. 1 се създават т. 30-35:

„30. сертифицира органи за извънсъдебно уреждане на спорове между доставчици на онлайн платформи и получатели на услугата, които разглеждат споровете по реда на чл. 21 от Регламент (ЕС) 2022/2065, прекратява действието на издадения сертификат, както и отнема сертификата на органа за извънсъдебно уреждане на спорове по чл. 21 от Регламент (ЕС) 2022/2065

31. предоставя, прекратява и отнема статут на доверен подател на сигнали по смисъла на чл. 22 от Регламент (ЕС) 2022/2065;

32. предоставя статут на “одобрен изследовател” и прекратява достъпа му до данни в съответствие с чл. 40 от Регламент (ЕС) 2022/2065

33. упражнява правомощията по чл. 51 от Регламент (ЕС) 2022/2065;

34. предприема действия съгласно чл. 53 от Регламент (ЕС) 2022/2065 във връзка с получаването на жалби срещу доставчиците на посреднически услуги;

35. налага имуществени санкции и глоби за нарушения на Регламент (ЕС) 2022/2065.“

**§ 9.** В чл. 33 се правят следните изменения:

1. В ал. 6 думите „включително за издаване на документи по чл. 151, ал. 4, т. 4 от Закона за устройство на територията“ се заличават.
2. В ал. 7, изр. второ думите „регистрацията по чл. 151, ал. 8“ се заменят с „подаването на уведомление по чл. 151, ал. 9“.
3. Алинея 8 се отменя.

**§ 10.** Създава се чл. 33б:

„Чл. 33б. (1) Комисията създава и поддържа списък на доставчиците на посреднически услуги по чл. 21, ал. 6, които:

1. имат основно място на установяване в Република България;

2. имат представител на територията на Република България;

3. нямат основно място на установяване или представител на територията на държава – членка на Европейския съюз или на друга държава – страна по Споразумението за Европейското икономическо пространство, но предоставят услуги на потребители в Република България .

(2) Всеки доставчик на посреднически услуги може да поиска от комисията вписване в списъка по ал. 1.

(3) Списъкът по ал. 1 има информативен характер и се публикува на видимо и достъпно място на страницата на комисията в интернет и не е изчерпателен. Невписването на доставчика в списъка по ал. 1, не го освобождава от задълженията му съгласно Регламент (ЕС) 2022/2065“.

**§ 11.** Създава се чл. 40а:

„Чл. 40а. (1) Комисията може с мотивирано решение да отправя искане до доставчиците на посреднически услуги за предоставяне на информация, свързана с изпълнението на Регламент (ЕС) 2022/2065.

(2) В решението по ал. 1 се посочват причините и целите, за които се иска информацията. Искането трябва да бъде пропорционално и обосновано.

(3) Когато отправя искане за предоставяне на информация, комисията изисква от доставчиците на посреднически услуги, изрично и писмено да определят за всеки отделен случай коя част от предоставяната информация представлява търговска тайна.

(4) Членовете на комисията и служителите от нейната администрация са длъжни да не разпространяват информация, която е определена за търговска тайна.“

**§ 12.** Създава се чл. 49г:

„Чл. 49г. (1) Съветът за електронни медии е компетентен орган по чл. 49 от Регламент (ЕС) 2022/2065, който контролира изпълнението на задълженията по регламента при предоставянето на посреднически услуги на информационното общество, които представляват услуги на платформи за споделяне на видеоклипове по смисъла на чл. 2, ал. 6 от Закона за радиото и телевизията, с изключение на чл. 25 и 27 от същия регламент.“

**§ 13.** Създава се Раздел VIа „Взаимодействие и координация при изпълнението на Регламент (ЕС) 2022/2065“ с чл. 49д-49ж:

„**Раздел VIа**

**Взаимодействие и координация при изпълнението на Регламент (ЕС) 2022/2065**

**Чл. 49д.** (1) Съдебните и административните органи на Република България, които издават по смисъла на чл. 9 и 10 от Регламент (ЕС) 2022/2065 съдебен или административен акт за предприемане на действия срещу един или повече конкретни елементи на незаконно съдържание или за предоставяне на конкретна информация за един или повече отделни получатели на услугата, изпращат на комисията по електронен път издадения акт, заедно с информация, получена от доставчика на посреднически услуги, както и информация относно изпълнението на акта.

(2) Комисията изпраща на координаторите за цифрови услуги в Европейския съюз получените актове по ал. 1 най-късно в деня, следващ деня на получаването им. Комисията изпраща актовете по ал. 1 и придружителната информация чрез системата за обмен на данни по Регламент (ЕС) 2022/2065.

**Чл. 49е.** Условията и редът за координация на изпълнението на дейностите по Регламент (ЕС) 2022/2065 между комисията, Съвета за електронни медии и Комисията за защита на личните данни се уреждат със съвместно издадена инструкция.

**Чл. 49ж.** (1) Комисията изготвя и приема годишен доклад за дейността по Регламент (ЕС) 2022/2065, който се публикува в машинночетим формат на видимо и достъпно място на страницата на комисията в интернет, при спазване на приложимите правила относно защита на търговската тайна и личните данни. Годишният доклад се приема до края на второто тримесечие на следващата година и се изпраща на Европейската комисия и Европейския съвет за цифровите услуги.

(2) Комисията изготвя на всеки две години доклад за дейността на сертифицираните от нея органи за извънсъдебно уреждане на спорове по чл. 310а. Докладът се публикува на страницата на комисията в интернет.

(3) Докладът по ал. 1 включва дейността по Регламент (ЕС) 2022/2065 на Съвета за електронни медии и Комисията за защита на личните данни“.

**§ 14.** В чл. 73, ал. 4, т. 3, б. „г“ думите „Закона за електронната търговия“ се заменят с „Регламент (ЕС) 2022/2065“.

**§ 15.** В чл. 160г, ал. 7 думите „чл. 13 от Закона за електронната търговия“ се заменят с „чл. 4 от Регламент (ЕС) 2022/2065“.

**§ 16.** Създава се глава деветнадесета „а“ с чл. 310а – 310ж:

**„Глава деветнадесета „а“.**

**СЕРТИФИЦИРАНЕ НА ОРГАНИ ЗА** **ИЗВЪНСЪДЕБНО УРЕЖДАНЕ НА СПОРОВЕ, ПРЕДОСТАВЯНЕ НА СТАТУТ НА ДОВЕРЕНИЯ ПОДАТЕЛ НА СИГНАЛИ И НА ОДОБРЕН ИЗСЛЕДОВАТЕЛ СЪГЛАСНО РЕГЛАМЕНТ (ЕС) 2022/2065**

**Чл. 310а.** (1) Комисията сертифицира органи за извънсъдебно уреждане на спорове между получатели на услугата и доставчици на онлайн платформи по смисъла на чл. 21 от Регламент (ЕС) 2022/2065.

(2) Орган за извънсъдебно уреждане на спорове, който желае да бъде сертифициран по ал. 1, подава заявление до комисията, което съдържа информация за:

1. данни за идентификация (наименование на органа, правноорганизационна форма, данни за контакт и адрес на неговата интернет страница);

2. начин на финансиране и информация за физическите лица, които отговарят или участват в процедура за извънсъдебно уреждане на спорове - автобиография и диплома за завършено образование;

3. процедурни правила за работа на органа, които предвиждат най-малко: изисквания и гаранции за независимост и безпристрастност на експерта или групата от експерти, които решават всеки отделен спор; правила за формиране на възнаграждението на експертите, което е независимо от резултата на процедурата; процедура и срокове за справедливо, бързо и ефективно уреждане на споровете;

4. размер на таксите за страните по спора, ако има такива;

5. езици, на които потребителите могат да подават жалби и на които се провежда процедурата за извънсъдебно уреждане на спорове;

6. експертен опит по отношение на една или повече области с незаконно съдържание или във връзка с прилагането и изпълнението на правила и условия на един или повече видове онлайн платформи.

(3) Към заявлението по ал. 2 се прилага декларация, че органът отговаря на изискванията на ал. 2, т. 2, 3 и 6 и декларация за липса на обвързаност с онлайн платформи. Към заявлението се прилагат, документи, съдържащи информацията по ал. 2 или се посочват данните и документите, които се съдържат в публичен регистър или друг регистър, до който Комисията има достъп.

(4) Комисията еднократно може да изиска допълнителна информация от органа за извънсъдебно уреждане на спорове, като определя срок за представянето ѝ до един месец, считано от получаване на заявлението.

(5) В случай че заявителят не предостави информацията по ал. 4 в указания му срок, производството се прекратява.

(6) Комисията сертифицира органа за извънсъдебно уреждане на спорове в срок от 2 месеца от постъпване на заявлението по ал. 2, който се удължава със срока по ал. 4, ако е била поискана допълнителна информация.

(7) Издаденият сертификат е за срок от пет години, считано от датата на произнасяне на комисията.

(8) Комисията отказва да сертифицира органа за извънсъдебно уреждане на спорове с мотивирано решение, в случай че заявителят не отговаря на изисквания на чл. 21, параграф 3 от Регламент (ЕС) 2022/2065.

(9) Комисията прекратява действието на издадения сертификат преди изтичане на срока по ал. 7 по заявление на сертифицирания орган за извънсъдебно решаване на спорове.

(10) За разглеждане на заявленията по ал. 2 и за издаване на сертификат по ал. 6 се заплащат административни такси. Размерът на таксите се определя с тарифата по чл. 147.

**Чл. 310б.** (1) Комисията може да проведе разследване по своя инициатива или след получаване на информация от трето лице за съответствието на органа за извънсъдебно уреждане на спорове с издадения му сертификат. В случай че установи, че сертифицираният орган за извънсъдебно уреждане на спорове е престанал да отговаря на чл. 21, параграф 3 от Регламент (ЕС) 2022/2065, комисията с решение:

1. уведомява органа за извънсъдебно уреждане на спорове за установеното несъответствие и за намерението на комисията да отнеме издадения сертификат, и

2. определя срок от 7 дни за изразяване на становище.

(2) След изтичането на срока по ал. 1, т. 2 и след като обсъди постъпилото становище, комисията с решение определя срок до един месец за привеждане дейността на органа за извънсъдебно уреждане на спорове в съответствие с изискванията на чл. 21, параграф 3 от Регламент (ЕС) 2022/2065.

(3) В случай че след изтичане на срока по ал. 2, органът за извънсъдебно уреждане на спорове не е преустановил установеното неизпълнение и/или не е отстранил неговите последици, и/или не е привел дейността си в съответствие с Регламент (ЕС) 2022/2065, комисията с мотивирано решение отнема сертификата на органа за извънсъдебно уреждане на спорове по чл. 21 от Регламент (ЕС) 2022/2065.

**Чл. 310в.** (1) Комисията предоставя статут на доверен подател на сигнали по смисъла на чл. 22 от Регламент (ЕС) 2022/2065.

(2) Юридическо лице или правно образувание, което кандидатства за статут на доверен подател на сигнали по ал. 1, подава заявление до комисията, което съдържа:

1. данни за идентификация (наименование, адрес, електронен адрес);

2. информация, описваща притежавания експертен опит и умения за целите на откриването, идентифицирането и уведомяването за незаконно съдържание;

3. информация за извършваната дейност.

(3) Към заявлението по ал. 2 се прилага декларация, че юридическото лице или образуванието отговаря на изискването на чл. 22, параграф 2, буква „б“ от Регламент (ЕС) 2022/2065, декларация за информацията по ал. 2, т. 2-3. Към заявлението се прилагат документи, съдържащи информацията по ал. 2, с които се доказва изпълнението на чл. 22, параграф 2 от Регламент (ЕС) 2022/2065, или се посочват данните и документите, които се съдържат в публичен регистър или друг регистър, до който Комисията има достъп.

(4) Комисията еднократно може да изисква допълнителна информация от заявителя, като определя срок за представянето ѝ до един месец, считано от получаване на искането.

(5) В случай че заявителят не предостави информацията по ал. 4 в указания му срок, производството се прекратява.

(6) Комисията предоставя статут на доверен подател на сигнали в срок от 2 месеца от постъпване на заявлението по ал. 2, който се удължава със срока по ал. 4, ако е била поискана допълнителна информация.

(7) Комисията отказва да предостави статут на доверен подател, в случай че заявителят не отговаря на изисквания на чл. 22, параграф 2 от Регламент (ЕС) 2022/2065.

(8) Комисията прекратява статута на доверен подател на сигнали по заявление на юридическо лице или правно образувание, получило такъв статут по реда на ал. 6.

(9) За разглеждане на заявленията по ал. 2 се заплаща административна такса. Размерът на таксата се определя с тарифата по чл. 147.

**Чл. 310г.** (1) Комисията може да проведе разследване по своя инициатива или след получаване на информация от трето лице, включително от доставчик на онлайн платформи съгласно чл. 22, параграф 6 от Регламент (ЕС) 2022/2065, за съответствието на доверения подател на сигнали с изискванията към предоставения му статут.

(2) В случай че установи, че лице или правно образувание, получило статут на доверен подател на сигнали по реда на чл. 310в, е престанало да отговаря на изискванията на чл. 22, параграф 2 от Регламент (ЕС) 2022/2065, комисията с решение:

1. уведомява лицето или правното образувание за установеното несъответствие и за намерението на комисията да отнеме статута му на доверен подател на сигнали, и

2. определя срок от 7 дни за изразяване на становище.

(3) Статутът на доверен подател на сигнали се счита за временно отнет от датата на решението на комисията по ал. 2.

(4) След изтичането на срока за становище по ал. 2, т. 2, комисията с решение може да определи срок от две седмици до един месец, за привеждане дейността на доверения подател на сигнали в съответствие с изискванията на чл. 22, параграф 2 от Регламент (ЕС) 2022/2065.

(5) В случай че след изтичане на срока по ал. 4, довереният подател на сигнали не е преустановил установеното неизпълнение и/или не е отстранил неговите последици, и/или не е привел дейността си в съответствие с Регламент (ЕС) 2022/2065, комисията с мотивирано решение окончателно отнема статута на доверения подател на сигнали.

(6) В случай че след изтичане на срока по ал. 4, довереният подател на сигнали е преустановил установеното неизпълнение и/или е отстранил неговите последици, и/или е привел дейността си в съответствие с Регламент (ЕС) 2022/2065, комисията с решение прекратява производството по разследване.

(7) От датата на решението по ал. 6 статутът на доверения подател на сигнали се възстановява.

(8) Комисията може да прекрати статута на доверен подател на сигнали и по негово заявление.

**Чл. 310д.** (1) Комисията предоставя статут на одобрен изследовател по смисъла на чл. 40, параграф 8 от Регламент (ЕС) 2022/2065 за конкретно изследване, във връзка с което се иска достъп до данни на доставчик на много голяма онлайн платформа или много голяма онлайн търсачка, установен в Република България.

(2) Лице или правно образувание, което кандидатства за статут на одобрен изследовател по ал. 1, подава заявление до комисията, като прилага доказателства, че отговаря на изискванията на чл. 40, параграф 8 от Регламент (ЕС) 2022/2065, или посочва данните и документите, които се съдържат в публичен регистър или друг регистър, до който Комисията има достъп.

(3) Комисията еднократно може да изисква допълнителна информация от заявителя, като определя срок за представянето ѝ до един месец, считано от получаване на искането.

(4) В случай че заявителят не предостави информацията по ал. 3 в указания му срок, производството се прекратява.

(5) Комисиятас мотивирано решениепредоставя статут на одобрен изследовател в срок от 2 месеца от постъпване на заявлението по ал. 2, който се удължава със срока по ал. 3, ако е била поискана допълнителна информация.

(6) Комисията отказва да предостави статут на одобрен изследовател, в случай че заявителят не отговаря на изисквания на чл. 40, параграф 8 от Регламент (ЕС) 2022/2065.

(7) Комисията информира Европейската комисия и Европейския съвет за цифровите услуги за получените заявления по ал. 2.

(8) Комисията информира Европейския съвет за цифровите услуги за имената и информацията за контакт на физическите лица или образуванията, на които е предоставен статут на одобрен изследовател по ал. 5.

(9) За разглеждане на заявленията по ал. 2 се заплаща административна такса. Размерът на таксата се определя с тарифата по чл. 147.

**Чл. 310е.** (1) Комисията разглежда заявления за предоставяне на статут на одобрен изследовател за конкретно изследване в случаите, посочени в чл. 40, параграф 9 от Регламент (ЕС) 2022/2065 по реда на чл. 310д, ал. 2-4.

(2) Комисията осъществява първоначална оценка дали лицата по ал. 1 отговарят на всички изисквания на чл. 40, параграф 8 от Регламент (ЕС) 2022/2065.

(3) В двумесечен срок от постъпването на заявлението по ал. 1, комисията изпраща заявлението заедно с придружаващите документи, представени от съответния изследовател, и първоначалната оценка до координатора за цифровите услуги по място на установяване на доставчика на много голяма онлайн платформа или много голяма онлайн търсачка.

**310ж.** (1) Комисията може да проведе разследване по своя инициатива или след получаване на информация от трети лица, за съответствието на одобрения изследовател с изискванията на предоставения му статут.

(2) В случай че комисията установи, че лице или правно образувание, получило статут на одобрен изследовател по реда на чл. 310д, е престанало да отговаря на чл. 40, параграф 8 от Регламент (ЕС) 2022/2065, с решение:

1. уведомява лицето или правното образувание за установеното несъответствие и за намерението на комисията да прекрати достъпа до данни на одобрения изследовател, и

2. определя срок от 7 дни за изразяване на становище.

(3) След изтичането на срока за становище по ал. 2, т. 2, комисията с решение определя срок до един месец за привеждане дейността на одобрения изследовател в съответствие с изискванията на чл. 40, параграф 8 от Регламент (ЕС) 2022/2065.

(4) В случай че след изтичане на срока по ал. 3, одобреният изследовател не е преустановил установеното неизпълнение и/или отстранил неговите последици, и/или не е привел дейността си в съответствие с Регламент (ЕС) 2022/2065, комисията с мотивирано решение отнема статута на одобрен изследовател и прекратява предоставения му достъп.

(5) В случай че след изтичане на срока по ал. 3, одобреният изследовател е преустановил установеното неизпълнение и/или отстранил неговите последици, и/или е привел дейността си в съответствие с Регламент (ЕС) 2022/2065, комисията с решение прекратява производството.

**§ 17.** В чл. 154 се създава се ал. 4:

„(4) За изпълнение на задълженията си по ал. 3, т. 2 комисията може да изисква информация от доставчици на услуги на информационното общество. При поискване на информацията комисията изисква от доставчиците, които я предоставят, изрично и писмено да определят за всеки отделен случай коя част от предоставяната информация представлява търговска тайна.“

**§ 18.** Създава се глава двадесета „а“ с чл. 323в – 323х:

**„Глава двадесета „а“.**

**КОНТРОЛ ПО ИЗПЪЛНЕНИЕ НА РЕГЛАМЕНТ (ЕС) 2022/2065. ОТГОВОРНОСТ И САНКЦИИ**

**Раздел I.**

**Контрол по изпълнение на Регламент (ЕС) 2022/2065**

**Чл. 323в.** (1) Комисията може да бъде сезирана за нарушаване на Регламент (ЕС) 2022/2065 от лице по чл. 53 от Регламент (ЕС) 2022/2065. Когато жалбата е от компетентността на Съвета за електронни медии или на Комисията за защита на личните данни съобразно правомощията им по Регламент (ЕС) 2022/2065 комисията я препраща на компетентния орган.

(2) Въз основа на постъпилата жалба, председателят на съответния орган по ал. 1 със заповед определя длъжностни лица, които да извършат предварително проучване за наличие на обосновано предположение за извършено нарушение.

(3) Предварително проучване за наличие на обосновано предположение за извършено нарушение може да започне и служебно, въз основа на заповед на председателя на съответния орган по ал. 1, в която се определят и длъжностните лица по ал. 2.

(4) За извършеното предварително проучване длъжностните лица по ал. 2 или 3 изготвят доклад до председателя на съответния орган по ал. 1.

(5) Въз основа на доклада по ал. 4, председателят на съответния орган по ал. 1 със заповед:

1. образува производство за установяване на нарушение на Регламент (ЕС) 2022/2065;

2. прекратява предварителното проучване.

(6) Проверяваното лице се уведомява по реда на Административнопроцесуалния кодекс, че е образувано производство за установяване на нарушение на Регламент (ЕС) 2022/2065 след неговото образуване или при извършването на проверката на място.

**Чл. 323г.** Председателят на съответния орган по чл. 323в, ал. 1 със заповед определя длъжностни лица, които извършват проверки за установяване на нарушения на Регламент (ЕС) 2022/2065.

**Чл. 323д**. (1) Съответният орган по чл. 323в, ал. 1 с решение може да спре производството, когато окончателното му произнасяне зависи от решаване на въпрос или спор от компетентността на друг орган.

(2) Решението по ал. 1 подлежи на обжалване по реда на чл. 323р, ал. 3.

(3) Производството се възобновява с решение служебно или по искане на страна, след като бъдат отстранени пречките за движението му.

**Чл. 323е.** Не се образува производство, а образуваното се прекратява с решение:

1. когато съответният орган по чл. 323в, ал. 1 не е компетентен да се произнесе, в този случай препраща цялата преписка на компетентния орган и уведомява за това лицето по чл. 323в, ал. 1;

2. когато е изтекла установената в закона давност;

3. когато доставчикът на посреднически услуги предложи да поеме ангажименти съгласно чл. 51, параграф 2, буква „а“ от Регламент (ЕС) 2022/2065 и съответният орган по чл. 323в, ал. 1 одобри предложението;

4. в случаите по чл. 323р, ал. 1, т. 1.

**Чл. 323ж.** (1) Давността за нарушения по Регламент (ЕС) 2022/2065 е пет години.

(2) Давността започва да тече от деня на извършване на нарушението, а в случай на продължавано нарушение – от деня, в който нарушението е преустановено.

(3) С образуването на производство за установяване на нарушение от съответния орган по чл. 323в, ал. 1 давностният срок по ал. 1 прекъсва.

(4) По време на производството и до влизане в сила на решението на съответния орган по чл. 323в, ал. 1 давност не тече.

(5) За давността съответният орган по чл. 323в, ал. 1 следи служебно.

**Чл. 323з**. (1) Длъжностните лица по чл. 323г при проверката за установяване на нарушение на Регламент (ЕС) 2022/2065 имат правомощията по чл. 51, параграф 1 от Регламент (ЕС) 2022/2065.

(2) При извършване на проверката за спазване на Регламент (ЕС) 2022/2065 проверяваните лица са длъжни да оказват съдействие на длъжностните лица по чл. 323г.

**Чл. 323и**. (1) Лицата, от които е искана информация и/или документи, не могат да се позовават на производствена, търговска или друга, защитена от закона тайна.

(2) Когато информацията съдържа данни, представляващи класифицирана информация, се прилага редът, предвиден в Закона за защита на класифицираната информация.

(3) Когато информацията съдържа лични данни се прилага редът, предвиден за тяхната защита.

(4) Исканата информация и/или документи се предоставят в срока, определен от длъжностните лица по чл. 323г. Лицето, от което е изискана информацията предоставя пълна, точна, достоверна и незаблуждаваща информация.

(5) Информацията и/или документите, събрани при извършване на проверката за установяване на нарушение, се използват само за целите на контрол по тази глава.

**Чл. 323й**. (1) Съответният орган по чл. 323в, ал. 1 може да извършва проверка на място, след получаване на разрешение по чл. 323к, ал. 1.

(2) Проверката на място се извършва чрез длъжностните лица по чл. 323г, които имат право да:

1. влизат в помещения и обекти на лицата по чл. 51, параграф 1 от Регламент (ЕС) 2022/2065;

2. преглеждат документи и записи, свързани с дейността на лицата по т. 1, включително на търговски или счетоводни документи, независимо от носителя, на който са съхранени;

3. изземват или получават на хартиен, цифров или електронен носител копия или извлечения от документи, както и съществуващи записи на телефонни разговори и предаване на данни, независимо от носителя, на който се съхраняват, както и други доказателства;

4. изземват или получават електронни доказателства, както и данни за трафика от всички видове носители на компютърни данни, компютърни системи и други носители, както и да изземват средства за предаване на информация;

5. получават достъп до всички видове информационни носители, включително сървъри, достъпни чрез компютърни системи или други средства, намиращи се в проверяваните помещения;

6. снемат устни и/или писмени обяснения от лицата по т. 1 за обстоятелства, свързани с предмета и целта на проверката на място.

(3) Устните обяснения на място се снемат и протоколират от най-малко две длъжностни лица по чл. 323г.

(4) Протоколът се подписва от лицето, от което са снети обясненията, и от длъжностните лица по чл. 323г.

(5) В случаите, когато лицето по ал. 1 откаже да даде обяснения, се съставя протокол, които се подписва от длъжностните лица по чл. 323г.

(6) При извършване на проверка на място органите на полицията оказват съдействие на длъжностните лица по чл. 323г, съобразно правомощията им по Закона за Министерството на вътрешните работи.

**Чл. 323к**. (1) Проверката на място се извършва с разрешение на съдия от Административния съд – София област, по искане на председателя на съответния орган по чл. 323в, ал. 1, което съдържа:

1. целта на проверката, място на извършване на проверката, началната и крайната дата на извършване на проверката и наименованието на лицето, за което се иска разрешение;

2. естеството на предполагаемото нарушение;

3. обосновка на причините, които налагат извършването на проверката на място.

(2) Към искането за разрешение се прилагат заповедта за образуване на производството по чл. 323в, ал. 5, т. 1 и заповедта по чл. 323г.

(3) Административният съд – София област се произнася по искането по ал. 1 в деня на постъпването му в закрито заседание с мотивирано определение. В определението съдът посочва лицето, за което се иска разрешение. Разрешението се отнася за всички помещения и други обекти, които се използват от проверяваното лице. Съдът съобщава на проверяваното лице определението, с което разрешава извършване на проверка на място в деня, следващ началната дата на проверката по реда на Административнопроцесуалния кодекс.

(4) Когато проверката на място трябва да се извърши едновременно на няколко лица, председателят на съответния орган по чл. 323в, ал. 1 може да подаде едно общо искане. В този случай съдът се произнася с отделни определения за всяко лице, за което се иска разрешение.

(5) Определенията по ал. 3 и 4 подлежат на обжалване пред тричленен състав на Върховния административен съд в тридневен срок от съобщаването на съответния орган по чл. 323в, ал. 1, съответно на проверяваното лице или лица. Обжалването не спира изпълнението. Върховният административен съд се произнася по жалбата в закрито заседание с мотивирано определение в тридневен срок от деня на постъпването ѝ.

(6) В случай на влязло в сила определение на съда, с което е отказано разрешение за извършване на проверка на място, събраните доказателства в хода на проверката на място се връщат на проверяваното лице и не се вземат предвид в производството.

**Чл. 323л**. (1) Събирането на доказателства по време на проверката на място се извършва от длъжностните лица по чл. 323г в присъствието на проверяваното лице, негови служители или друго лице, което има право да присъства или е заварено по време на проверката.

(2) Копията на иззетите документи се заверяват от длъжностно лице по чл. 323г и от проверяваното лице или упълномощено от него лице. При отказ на проверяваното или упълномощеното лице да завери документите, заверката се прави от длъжностното лице, а отказът се отбелязва в протокола по ал. 7.

(3) Електронните копия на иззетите документи, цифровите и електронните доказателства, иззети чрез специален софтуер, се запечатват по подходящ начин.

(4) За иззетите документи и доказателства по ал. 2 се съставя протокол на място с пълен и точен опис на иззетото. Протоколът се съставя в два екземпляра, подписва се от лицата по ал. 2 и единият екземпляр от него се предоставя на проверяваното лице.

**Чл. 323м**. (1) Проверяваното лице има право на достъп до всички доказателства, събрани в хода на проверката, с изключение на материалите, съдържащи производствена, търговска или друга, защитена от закон тайна.

(2) Всяко лице, което предоставя информация на съответния орган по чл. 323в, ал. 1 в хода на производството, посочва материалите, за които твърди, че съдържат производствена, търговска или друга, защитена от закон тайна и трябва да се смятат за поверителни. В тези случаи лицето мотивира твърденията си и предоставя същите материали и във вариант, в който са заличени данните, които смята за поверителни.

**Чл. 323н**. (1) В случай че в образуваното производство за установяване на нарушение на Регламент (ЕС) 2022/2065 има достатъчно данни за наличие на нарушение, в неотложни случаи, поради риск от сериозни и непоправими вреди, съответният орган по чл. 323в, ал. 1 може да наложи незабавно мерките по чл. 51, параграф 2, буква „б“ и/или буква „д“ от Регламент (ЕС) 2022/2065.

(2) Мярката по ал. 1 се прилага във всеки момент в хода на производството с решение на съответния орган по чл. 323в, ал. 1, което подлежи на незабавно изпълнение.

(3) Решението по ал. 2 се обжалва пред Административния съд – София област по реда на Административнопроцесуалния кодекс в 14-дневен срок от съобщаването. Обжалването на решението не спира неговото изпълнение.

Чл. **323о**. (1) След приключване на проверката длъжностните лица по чл. 323г представят на съответния орган по чл. 323в, ал. 1 доклад.

(2) Председателят на съответния орган по чл. 323в, ал. 1 насрочва закрито заседание, на което органът може да:

1. даде задължителни указания за извършване на допълнително проучване, като определи срок за тяхното изпълнение;

2. приеме доклада.

(3) В случаите по ал. 2, т. 1 длъжностните лица по чл. 323г извършват допълнителното проучване, за което представят доклад, като се прилага редът на ал. 2.

(4) Докладът се изпраща на проверяваното лице за представяне на становище в определен от съответния орган по чл. 323в, ал. 1 срок, който е не по-кратък от един месец. Ако докладът съдържа производствена, търговска или друга, защитена от закона тайна, същата се заличава.

(5) В срока по ал. 4 проверяваното лице има право на достъп до събраните материали в хода на образуваното производство, с изключение на тези, които съдържат производствена, търговска или друга, защитена от закон тайна.

**Чл. 323п.** (1) Доставчикът на посреднически услуги може да предложи да поеме ангажименти съгласно чл. 51, параграф 2, буква „а“ от Регламент (ЕС) 2022/2065.

(2) Съответният орган по чл. 323в, ал. 1 може да одобри с решение предложените ангажименти по ал. 1. В този случай съответният орган по чл. 323в, ал. 1 прекратява производството, без да установява наличие на нарушение. С решението съответният орган по чл. 323в, ал. 1 може да определи и срок на действие на поетите задължения.

(3) Преди да приеме решението по ал. 2, съответният орган по чл. 323в, ал. 1 публикува съобщение на таблото за обявления и на Интернет-страницата си, в което се съдържа обобщение на предмета на производството и на предложените задължения. В съобщението се посочва срок, не по-дълъг от 30 дни от публикацията, в който заинтересованите лица могат да представят информация и становище във връзка с предложените задължения.

(4) Съответният орган по чл. 323в, ал. 1 осъществява контрол за изпълнението на поетите задължения по реда на тази глава.

(5) В срока по чл. 323ж, ал. 1 съответният орган по чл. 323в, ал. 1 може по искане или по своя инициатива да възобнови производството, прекратено по реда на ал. 2, когато:

1. настъпи промяна по отношение на някои от обстоятелствата, на които се основава решението по ал. 2;

2. доставчикът на посреднически услуги не изпълнява поетите задължения;

3. се установи, че решението се основава на предоставена непълна, неточна, недостоверна или заблуждаваща информация.

**Чл. 323р**. (1) Съответният орган по чл. 323в, ал. 1 в закрито заседание приема решение, с което:

1. установява, че не е извършено нарушение на Регламент (ЕС) 2022/2065 и прекратява производството;

2. установява, че е извършено нарушение на Регламент (ЕС) 2022/2065, като налага глоба или имуществена санкция съгласно предвиденото в тази глава и може да приложи мерките по чл. 51, параграф 2, буква „б“ и/или буква „д“ от Регламент (ЕС) 2022/2065.

(2) В случай че приложените мерки по ал. 1, т. 2 не са довели до прекратяване на нарушението и последиците от нарушението не са отстранени или то продължава и причинява сериозни вреди, които не могат да бъдат избегнати, съответният орган по чл. 323в, ал. 1 може с решение да приложи мярката по чл. 51, параграф 3, алинея 1, буква „а“ от Регламент (ЕС) 2022/2065.

(3) Решението по ал. 1 се обжалва пред Административния съд – София област по реда на Административнопроцесуалния кодекс, като обжалването спира изпълнението освен в частта на решението, с която е приложена мярка по ал. 1, т. 2.

(4) Решението по ал. 2 се обжалва пред Административния съд – София област по реда на Административнопроцесуалния кодекс, като обжалването не спира изпълнението.

**Чл. 323с**. (1) В случаите по чл. 51, параграф 3, алинея 1, буква „б“ от Регламент (ЕС) 2022/2065 съответният орган по чл. 323в, ал. 1 подава искане до Административен съд – София област за временно ограничаване на достъпа на получателите до услугата, засегната от нарушението, или, само когато това не е технически осъществимо, до онлайн интерфейса на доставчика на посреднически услуги, на който се извършва нарушението.

(2) Производството по ал. 1 се провежда при спазване на реда и условията, регламентирани в чл. 51, параграф 3 от Регламент (ЕС) 2022/2065.

(3) Административният съд – София област се произнася по искането по ал. 1 с определение, което подлежи на обжалване.

**Чл. 323т.** За неуредените в този раздел въпроси се прилага Административнопроцесуалния кодекс.

**Чл. 323у.** Надзорът върху обработването на лични данни при условията и по реда на Регламент (ЕС) 2022/2065 се осъществява от Комисията за защита на личните данни в съответствие с Регламент (ЕС) 2016/679 и Закона за защита на личните данни.

**Раздел II.**

**Отговорност и санкции**

**Чл. 323ф.** (1) На доставчик на посреднически услуги, който наруши задължение, предвидено в Регламент (ЕС) 2022/2065, се налага имуществена санкция или глоба в размер до шест на сто от световния му годишен оборот или доход през предходната финансова година.

(2) На доставчик на посреднически услуги или на всяко друго лице по чл. 51, параграф 1 от Регламент (ЕС) 2022/2065, който/което не предостави информация или предостави неточна, непълна или подвеждаща информация, или не коригира неточна, непълна или подвеждаща информация, или възпрепятства извършване на проверка на място в хода на производство за установяване на нарушение на Регламент (ЕС) 2022/2065, се налага имуществена санкция или глоба в размер до едно на сто от неговия годишен доход или световен оборот през предходната финансова година.

(3) В решението, с което се налага имуществена санкция или глоба по ал. 2, се посочва срок, в който лицето трябва да изпълни задължението си за предоставяне на информация или за коригиране на неточна, непълна или подвеждаща информация, или за оказване на съдействие при извършване на проверка на място.

(4) На доставчик на посреднически услуги, който не изпълни в срока, определен в решението по ал. 3, задължение за предоставяне на информация или за коригиране на неточна, непълна или подвеждаща информация, или за оказване на съдействие при извършване на проверка на място, се налага периодична имуществена санкция или глоба в размер до пет на сто от среднодневния му световен оборот или доход през предходната финансова година на ден, изчислен от датата, посочена в решението по ал. 3.

(5) Имуществената санкция или глобата по ал. 4 се налагат и на доставчик на посреднически услуги, който не изпълни решение на комисията за:

1. прилагане на мярка по чл. 51, параграф 2, букви „б“ или „д“, или по чл. 51, параграф 3 от Регламент (ЕС) 2022/2065;

2. одобряване на поети ангажименти по реда на чл. 323п, ал. 2.

(6) На всяко друго лице по смисъла на чл. 51, параграф 1 от Регламент (ЕС) 2022/2065, което не изпълни в срока, определен в решението по ал. 3, задължение за предоставяне на информация или за коригиране на неточна, непълна или подвеждаща информация, или за оказване на съдействие при извършване на проверка на място, се налага периодична имуществена санкция или глоба в размер до едно на сто от среднодневния световен оборот или доход през предходната финансова година на ден, изчислен от датата, посочена в решението по ал. 6.

**Чл. 323х.** (1) При определяне размера на имуществените санкции и глобите по този раздел съответният орган по чл. 323в, ал. 1 взема предвид тежестта и продължителността на съответното нарушение, както и смекчаващите и отегчаващите отговорността обстоятелства.

(2) Имуществените санкции и глобите по този раздел се налагат с решение на съответния орган по чл.323в, ал. 1, без да се съставя акт за установяване на административно нарушение.

**§ 19.** В § 1 от Допълнителните разпоредби се създават т. 48б и 48в:

„48б. „Посреднически услуги“ са услуги по смисъла на чл. 3, буква „ж“ от Регламент (ЕС) 2022/2065.

48в. „Правно образувание“ е всяко неперсонифицирано дружество или всяка друга правна форма, независимо от наличието на правосубектност, което може да встъпва в правоотношения, да упражнява права и да носи задължения.“

**Преходни и заключителни разпоредби**

**§ 20**. В Закона за горите (обн., ДВ, бр. 19 от 2011 г.; изм., бр. 43 от 2011 г., бр. 38, 60, 82 и 102 от 2012 г., бр. 15, 27, 66 и 109 от 2013 г., бр. 28, 53, 61 и 98 от 2014 г., бр. 60, 79 и 100 от 2015 г., бр. 13, 15, 57, 61 и 95 от 2016 г., бр. 13, 58 и 103 от 2017 г., бр. 17, 77 и 83 от 2018 г., бр. 1 и 17 от 2019 г., бр. 21, 79 и 109 от 2020 г. и бр. 21 и 102 от 2021 г., бр. 11 от 2023 г.), чл. 54, ал. 1, т. 2 след думите „техническата инфраструктура“ се поставя запетая и се добавя „в т.ч. съоръжения за тяхното електроснабдяване – понижаващи трафопостове и съоръжения за добив на електроенергия от възобновяеми източници, по смисъла на § 1, т. 8 от ДР на Закона за енергията от възобновяеми източници“.

**§ 21.** В Закона за електронната търговия (обн., ДВ, бр. 51 от 2006 г., изм. и доп., бр. 105 от 2006 г., изм., бр. 41 от 2007 г., бр. 82 от 2009 г., изм. бр. 77 от 2011 г., доп., бр. 105 от 2011 г., изм., бр. 57 от 2015 г., доп., бр. 94 от 2018 г., изм., бр. 17 от 2019 г., изм. и доп., бр. 96 от 2020 г., изм., бр. 15 от 2022 г., доп., бр. 53 от 2022 г.) глава четвърта „Отговорност на доставчиците на услуги на информационното общество“ с чл. 13-18 се отменя.

**§ 22.** В Закона за електронните съобщителни мрежи и физическа инфраструктура (обн., ДВ, [бр. 21](about:blank) от 2018 г., изм., [бр. 20](about:blank) от 2021 г. и бр. 15 и 102 от 2022 г.) се правят следните изменения и допълнения:

**1.** В чл. 3 ал. 5 се добавя изречение второ: „С методиката се определят и правилата за изчисляване на размера на обезщетенията за възникнали сервитути по чл. 31, ал. 2, т. 2 върху имоти – частна държавна или общинска собственост, както и за учредяването на други ограничени вещни права върху имоти публична или частна държавна или общинска собственост за изграждане на нова или разширяване на съществуваща физическа инфраструктура за разполагане на електронни съобщителни мрежи”.

**2.** В чл. 19 се създава ал. 4:

„(4) В случаите по ал. 1 и ал. 2 не се прилагат чл. 16, ал. 7 и ал. 8 и чл. 19 от Закона за държавната собственост, както и чл. 11, ал. 2 от Закона за общинската собственост“.

**3.** В чл. 34, ал. 3 се добавя изречение второ: „В тези случаи не е необходим нов договор или административен акт по чл. 31, ал. 2”.

**4.** В чл. 39, ал. 2:

а) в т. 2 думите „в парцеларен план или“ и „на парцеларен план или“ се заличават;

б) в т. 3 думите „парцеларен план или“ се заличават

**5.** В чл. 45, ал. 3, т. 3, буква „а“ запетаята и думите „включително парцеларен план,“ се заличават.

**6.** В чл. 47, ал. 1 след думите „Закона за устройство на територията“ се добавя: „освен ако не са предвидени специални правила в този закон или подзаконовите актове по неговото прилагане“.

**7.** В чл. 50:

а) алинея 2 се отменя.

б) в ал. 3, т. 1 се изменя така:

„1. след думите „съществуващ път“ се поставя запетая и се добавя „в т.ч. в обхвата на улична мрежа, тротоари, мостове, селскостопански, горски и всички други пътища, отразени в съответните планове, карти и регистри“.

в) в ал. 4 се създава т. 3:

„3. строежите по ал. 3.“

**7.** В чл. 63, ал. 5, т. 1 след думите „електронни съобщителни мрежи“ се добавя „и проектиране, изграждане, въвеждане в експлоатация и премахване на прилежащата им физическа инфраструктура”.

**8.** В чл. 69, ал. 1 след думите „въз основа на“ се добавя „безвъзмезден.“

**9.** В чл. 74 думите „чл. 69, ал. 1“ се заменят с „чл. 69, ал. 2“.

**§ 23.** В Закона за радиото и телевизията (обн., ДВ, бр. 138 от 1998 г.; Решение № 10 на Конституционния съд от 1999 г. – бр. 60 от 1999 г.; изм., бр. 81 от 1999 г., бр. 79 от 2000 г., бр. 96 и 112 от 2001 г., бр. 77 и 120 от 2002 г., бр. 99 и 114 от 2003 г., бр. 99 и 115 от 2004 г., бр. 88, 93 и 105 от 2005 г., бр. 21, 34, 70, 80, 105 и 108 от 2006 г., бр. 10, 41, 53 и 113 от 2007 г., бр. 110 от 2008 г., бр. 14, 37, 42 и 99 от 2009 г., бр. 12, 47, 97, 99 и 101 от 2010 г., бр. 28, 99 и 105 от 2011 г., бр. 38 и 102 от 2012 г., бр. 15, 17 и 27 от 2013 г.; Решение № 8 на Конституционния съд от 2013 г. – бр. 91 от 2013 г.; изм., бр. 109 от 2013 г., бр. 19 и 107 от 2014 г., бр. 96 от 2015 г., бр. 46, 61, 98 и 103 от 2016 г. и бр. 8, 63, 75, 92 и 99 от 2017 г., бр. 7, 27, 44, 77, 103, 106 от 2018 г., изм., бр. 100 от 2019 г., доп., бр. 68 от 31.07.2020 г., изм., бр. 104 от 2020 г., изм. и доп., бр. 109 от 2020 г., изм., бр. 20 от 9.03.2021 г., бр. 8 и 104 от 2022 г.) в чл. 32, ал. 1 се създава т. 25:

„25. осъществява правомощията на компетентен орган по чл. 49 от Регламент (ЕС) 2022/2065, който контролира изпълнението на задълженията по регламента при предоставянето на посреднически услуги на информационното общество, които представляват услуги на платформи за споделяне на видеоклипове по смисъла на този закон.“.

**§ 24.** Закона за устройство на територията (обн., ДВ, бр. 1 от 2001 г.; изм., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 и 65 от 2004 г., бр. 28, 76, 77, 88, 94, 95, 103 и 105 от 2005 г., бр. 29, 30, 34, 37, 65, 76, 79, 80, 82, 106 и 108 от 2006 г., бр. 41, 53 и 61 от 2007 г., бр. 33, 43, 54, 69, 98 и 102 от 2008 г., бр. 6, 17, 19, 80, 92 и 93 от 2009 г., бр. 15, 41, 50, 54 и 87 от 2010 г., бр. 19, 35, 54 и 80 от 2011 г., бр. 29, 32, 38, 45, 47, 53, 77, 82 и 99 от 2012 г., бр. 15, 24, 27, 28, 66 и 109 от 2013 г., бр. 49, 53, 98 и 105 от 2014 г., бр. 35, 61, 62, 79 и 101 от 2015 г., бр. 15 и 51 от 2016 г., бр. 13, 63, 92, 96 и 103 от 2017 г., бр. 21, 28, 55 и 108 от 2018 г., бр. 1, 24, 25, 41, 44, 62 и 101 от 2019 г. и бр. 17, 21, 60 и 62 от 2020 г.; Решение № 14 на Конституционния съд от 2020 г. – бр. 92 от 2020 г.; изм., бр. 104 и 107 от 2020 г.; Решение № 17 на Конституционния съд от 2021 г. - бр. 94 от 2021 г.; бр. 42 от 2022 г. и бр. 6 от 2023 г.) се правят следните изменения и допълнения:

**1.** В чл. 59, ал. 1 след думите „по чл. 109, ал. 2 и 3“ се добавя и чл. 137, ал. 1, т. 3, б. „з“.

**2.** В чл. 64, ал. 2 се добавя изречение трето: „За физическа инфраструктура, предназначена за разполагане на електронни съобщителни мрежи, не се изисква изготвяне и одобрение на план-схеми“.

**3.** В чл. 72 се създава ал. 3:

„(3) Общинската администрация може да поиска от възложителя обезпечение, което да гарантира задължението му да възстанови улични и тротоарни настилки с нарушена цялост. Размерът на обезпечението се определя от общинската администрация. Формата на обезпечението е паричен гаранционен депозит или банкова гаранция по избор на възложителя. Не се допуска да се изисква обезпечение преди влизане в сила на разрешението за строеж.“.

**4.** В чл. 108, ал. 2 се добавят изречение четвърто и пето: „Не се изисква изработване на подробен устройствен план или план-схема към подробен устройствен план за физическа инфраструктура, предназначена за разполагане на кабелна електронна съобщителна мрежа, находяща се в обхвата на съществуващ път, в т.ч. в обхвата на улична мрежа, тротоари, мостове, селскостопански, горски и всички други пътища, отразени в съответните планове, карти и регистри, както и в отредените сервитути на електропроводи, газопроводи, водопроводни и канализационни мрежи, жп линии и други обекти на техническата инфраструктура. Когато обектът на техническата инфраструктура не е включен в предвижданията на подробен устройствен план, строителството на нова или реконструкция на физическа инфраструктура, предназначена за разполагане на кабелна електронна съобщителна мрежа, се допуска като временно прокарване по съществуващо положение на терена с нотариално заверена декларация на възложителя (оператор на електронна съобщителна мрежа) за доброволно изместване за негова сметка при бъдеща реализация на подробен устройствен план.“

**5.** В чл. 137, ал. 1 се правят следните изменения:

а) В т. 3, буква з) се изменя така:

„з) стълбове, кули и друга физическа инфраструктура, трайно прикрепенa към терена чрез бетонов фундамент, и предназначенa за разполагане на приемно-предавателни станции или на радиосъоръжения по смисъла на § 1, т. 56 от Допълнителните разпоредби на Закона за електронните съобщения, както и физическа инфраструктура за разполагане на кабелни електронни съобщителни мрежи, изграждани на територията на повече от една община“.

б) Точка 4 , буква „ж” се отменя.

в) В т. 5, буква „д“ се изменя така:

„д) физическа инфраструктура за разполагане на електронни съобщителни мрежи, изграждани в урбанизирани и неурбанизирани територии, извън случаите на чл. 137, ал. 1, т. 3, б. „з“ и т. 6.“

**6.** Член 141, ал. 2 се изменя така:

„(2) За строежите от чл. 137, ал. 1, т. 3, буква „з“ и чл. 137, ал. 1, т. 5, буква „д“, заедно с инвестиционния проект възложителят предоставя на органа по чл. 145 и план-схема, освен ако в закон не е предвидено друго. Органът по чл. 145 изпраща план-схемата служебно за одобрение от компетентния орган.“

**7.** В чл. 142 се правят следните изменения и допълнения:

а) Създава се нова ал. 4:

„(4) За физическа инфраструктура за разполагане на кабелна електронна съобщителна мрежа се изисква единствено:

1. предоставяне на изходни данни, предварително положително становище, оценка и/или доклад от експлоатационните дружества, както и съгласуване с органите по безопасността на движението в случаите, предвидени в закон;

2. предварително разрешение, оценка и/или становище, в случай че физическата инфраструктура за разполагане на електронна съобщителна мрежа засяга сервитута на автомагистрали, скоростни пътища и пътища първи и втори клас от републиканската пътна мрежа, както и железопътната инфраструктура;

3. предварително положително становище, оценка или доклад от Министерството на околната среда и водите или неговите регионални поделения, в случай че е предвидено физическата инфраструктура да засегне водите или водностопанските системи и съоръжения;

4. съгласуване по реда на чл. 83 от Закона за културното наследство в случаите, предвидени в него.“.

б) Досегашните ал. 4-11 стават съответно ал. 5-12.

**8.** В чл. 144, ал. 3, т. 2 в края на изречението се поставя запетая и се добавя „а при одобряване на типови проекти – в седемдневен срок от внасянето им.“

**9.** Създава се нов чл. 144а:

„Чл. 144а (1) Министърът на регионалното развитие и благоустройството одобрява типови проекти за изграждане на приемно-предавателни станции по искане на предприятие, предоставящо електронни съобщителни мрежи и/или услуги по Закона за електронните съобщения.

(2) Редът и условията за одобряване на типовите проекти по ал. 1 се определят с наредба на министъра на регионалното развитие и благоустройството.“

**10.** В чл. 145, ал. 1, т. 3 се създава нова буква „г“:

„г) типови проекти за изграждане на приемно-предавателни станции.“

**11.** В чл. 147, ал. 1, т. 15 се изменя така:

„15. изграждане на физическа инфраструктура върху покривните пространства или фасади на съществуващи сгради или вътре в тях, предназначена за разполагане на приемно-предавателни станции или на радиосъоръжения по смисъла на § 1, т. 56 от Допълнителните разпоредби на Закона за електронните съобщения;“

**12.** В чл. 151 се правят следните изменения и допълнения:

а) В ал. 1:

аа) В т. 13 след думите „ниско жилищно застрояване“ се поставя запетая и се добавя „както и изграждане на физическа инфраструктура за разполагане на кабелни електронни съобщителни мрежи в сгради, в т.ч. в режим на съсобственост или етажна собственост;“

аб) В т. 16 думите „поддръжка, дооборудване или подобряване на елементи на приемно-предавателни станции, както и тяхната подмяна или допълване чрез монтаж или демонтаж на елементи на радио предавателната система“ се заменят с „инсталиране на приемно-предавателни станции, както и дооборудване, подмяна или допълване чрез монтаж или демонтаж на елементи от приемно-предавателни станции“;

ав) Създава се нова т. 17:

„17. превантивна поддръжка и възстановителни ремонти на приемно-предавателни станции и тяхната физическа инфраструктура, в случай че не се налага да бъдат изпълнени изкопни работи и/или строително-монтажни работи, променящи конструкцията, вида на конструктивните елементи и/или натоварвания на съответните съоръжения, с оглед спазването на изискванията за механично съпротивление и устойчивост.“

аг) Досегашните т. 17, 18 и 19 стават съответно т. 18, 19 и 20.

б) Създава се нова ал. 2:

„(2) Когато дейности по ал. 1, т. 16 се извършват едновременно със строеж, основен ремонт или реконструкция на необходимата за приемно-предавателните станции физическа инфраструктура, за тях се прилага категорията на строежа, основния ремонт или реконструкция, определена съгласно чл. 137, ал. 1.“

в) Досегашните ал. 2 и 3 стават ал. 3 и 4.

г) Досегашната ал. 4 става ал. 5 и в нея:

га) В т. 1 и 2 думите „проектно решение“ се заменят със „становище“.

гб) Точка 4 се отменя.

д) Досегашните ал. 5-7 стават ал. 6-8.

е) Досегашната ал. 8 става ал. 9 и в нея думите „заявление за регистрация“ се заменят с „уведомление“.

ж) досегашната ал. 9 става ал. 10 и се изменя така:

„(10) В 14-дневен срок след подаване на уведомлението по ал. 9 операторът на електронна съобщителна мрежа подава заявление за регистрация пред Комисията за регулиране на съобщенията.“

з) Създава се нова ал. 11:

„(11) В 14-дневен срок след подаване на заявлението за регистрация по ал. 10 операторът на електронна съобщителна мрежа уведомява кмета на съответната община, като прилага документите по ал. 5, 6, 8 и 9.“

и) Досегашната ал. 10 става ал. 12 и в нея думите „т.19“ се заменят „т. 20“.

**§ 25.** В Закона за автомобилните превози (обн., ДВ, бр. 82 от 1999 г.; изм., бр. 11 и 45 от 2002 г., бр. 99 от 2003 г., бр. 70 от 2004 г., бр. 88, 92, 95, 102, 103 и 105 от 2005 г., бр. 30, 85, 92 и 102 от 2006 г., бр. 42, 80 и 109 от 2007 г., бр. 102 от 2008 г., бр. 93 от 2009 г., бр. 41 от 2010 г., бр. 17 от 2011 г., бр. 38, 50, 60, 99 и 103 от 2012 г., бр. 15, 23, 66 и 109 от 2013 г., бр. 11, 60, 98 и 107 от 2014 г., бр. 14, 60, 81 и 100 от 2015 г., бр. 32, 58 и 59 от 2016 г., бр. 9 и 93 от 2017 г., бр. 62, 80 и 105 от 2018 г. и бр. 60, 71 и 108 от 2020 г. Решение № 11 на Конституционния съд на РБ от 30.09.2021 г. - бр. 84 от 2021 г.) се правят следните изменения и допълнения:

1. Създава се чл. 106б

„Чл. 106б За преустановяване на публикуването на незаконно съдържание, отнасящо се до възмездно посредничество или до възмездно предлагане на таксиметрови превози на пътници без удостоверение за регистрация за извършване на таксиметрови превози на пътници, или отнасящо се до друго нарушение на този закон или на акт на европейското право, се разпорежда премахване на съдържание със заповед по чл. 9, параграф 1 от Регламент (ЕС) 2022/2065 на Европейския парламент и на Съвета от 19 октомври 2022 година относно единния пазар на цифрови услуги и за изменение на Директива 2000/31/ЕО (Акт за цифровите услуги) (ОВ, L 277/41 от 27 октомври 2022 г.)“.

2. В чл. 107 думите „по чл. 106 и 106а“ се заменят с „по чл. 106, 106а и 106б“.

**§ 26.** Законът влиза в сила от 17 февруари 2024 г., с изключение на § 9, 20, 22 и 24, които влизат в сила 3 дни след обнародването му в „Държавен вестник“.